Geanina Terceanu, judecătoarea arestată pentru că a primit mită 220.000 de euro de la frații Becali în Dosarul Transferurilor, va fi arestată la domiciliu sub control judiciar.

Inițial, în dosarul în care au fost reținuți Ioan și Victor Becali, dar și Geanina Terceanu, a apărut și numele lui Cristi Borcea, cel despre care s-a spus că i-a oferit și el mită judecătoarei. După ce a fost reținută de magistrații Curții de Apel pentru 30 de zile, Geanina Terceanu le-a spus acestora că și Borcea i-ar fi oferit mită 10.000 de euro pentru a-l achita în Dosarul Transferurilor, scrie romaniatv.net. Borcea a negat spusele celei care l-a achitat pe el, dar și pe restul suspecților din dosar pe 3 aprilie 2012, dar a refuzat o confruntare față în față.

Mai mult, sursa citată susține că judecătoarea a recunoscut în fața instanței că ar fi avut o „relația amoroasă și pasageră” cu fostul acționar de la Dinamo, care i-ar fi înmânat personal cei 10.000 de euro. Pus față în față cu spusele Geaninei Terceanu, Borcea ar fi refuzat să le mai dea declarații procurorilor.

Cei doi frați Becali și judecătoarea Geanina Terceanu au fost reținuți pentru 30 de zile de magistrații Curții de Apel București, pe 20 noiembrie, sub acuzația de dare și luare de mită.

Ioan Becali și Cristi Borcea au primit o pedeapsă de 6 ani și 4 luni cu executare în Dosarul Transferurilor, în timp ce Victor Becali s-a ales cu 4 ani și 8 luni, după ce toți fuseseră achitați de judecătoarea Geanina Terceanu pe 3 aprilie 2012.